PROJEKTS

LATVIJAS REPUBLIKAS MINISTRU KABINETS

2012.gada \_\_.\_\_\_\_\_\_\_\_ Noteikumi Nr.\_\_\_\_\_\_\_

Rīgā (prot. Nr.\_\_ \_\_.§)

**Latvijas Investīciju un attīstības aģentūras nolikums**

Izdoti saskaņā ar

[Valsts pārvaldes iekārtas likuma](http://www.likumi.lv/doc.php?id=63545)

16.panta pirmo daļu

**I. Vispārīgie jautājumi**

1. Latvijas Investīciju un attīstības aģentūra (turpmāk — aģentūra) ir ekonomikas ministra padotībā esoša tiešās pārvaldes iestāde. Ekonomikas ministrs padotību īsteno pakļautības formā, izņemot šo noteikumu 4.3.apakšpunktā minēto uzdevumu, kuru veicot, aģentūra atrodas ekonomikas ministra funkcionālā pārraudzībā. Ekonomikas ministrs aģentūras padotību īsteno ar Ekonomikas ministrijas starpniecību.

2. Aģentūras darbības mērķis ir sekmēt Latvijas uzņēmumu konkurētspēju un eksportspēju starptautiskajos tirgos, kā arī veicināt ārvalstu investīciju apjoma pieaugumu.

**II. Aģentūras funkcijas, uzdevumi un** **kompetence**

3. Aģentūrai ir šādas funkcijas:

3.1. īstenot pasākumus Latvijas uzņēmumu eksportspējas paaugstināšanai un ārējās tirdzniecības veicināšanai;

3.2. iesaistīt Latvijas ekonomikā ārvalstu investīcijas;

3.3. veicināt uzņēmējdarbības uzsākšanu un attīstību;

3.4. sekmēt inovatīvu uzņēmējdarbību, tai skaitā sekmējot sadarbību starp pētniecības un uzņēmējdarbības sektoriem;

3.5. īstenot pasākumus saskaņā ar valsts atbalsta programmām;

3.6. nodrošināt Eiropas Savienības fondu un citu ārvalstu finanšu instrumentu līdzfinansēto aktivitāšu administrēšanu.

4. Lai īstenotu noteiktās funkcijas, aģentūra veic šādus uzdevumus:

4.1. veicina uzņēmumu investīciju projektu izstrādi un atbalsta konkurētspējīgus projektus;

4.2. izstrādā priekšlikumus valsts atbalsta programmām;

4.3. izveido, ievieš un administrē valsts atbalsta un ārvalstu finanšu instrumentu līdzekļu vadības, uzraudzības un kontroles sistēmu;

4.4. sniedz priekšlikumus uzņēmējdarbības vides uzlabošanai;

4.5. organizē investīciju piesaistes un ārējās tirdzniecības veicināšanas pasākumus, nodrošinot komunikāciju ar iesaistītajām pusēm;

4.6. īsteno aģentūras pārstāvniecību ārvalstīs darbību;

4.7. sniedz informatīvus, konsultatīvus un citus normatīvajos aktos paredzētos publiskos pakalpojumus;

4.8. veic citus normatīvajos aktos noteiktos uzdevumus.

5. Aģentūra funkcijas un uzdevumus veic atbilstoši ekonomikas ministra apstiprinātajai vidēja termiņa darbības un attīstības stratēģijai, apstiprinātajam kārtējā gada darbības plānam un kārtējā gada budžetam.

6. Aģentūrai ir šādas tiesības:

6.1. iekasēt maksu par sniegtajiem publiskajiem pakalpojumiem Ministru kabineta noteiktajā apmērā;

6.2. atbilstoši kompetencei veikt privāttiesiskus darījumus, kas nepieciešami aģentūras darbības nodrošināšanai;

6.3. pieprasīt un saņemt no valsts un pašvaldību institūcijām, kā arī normatīvajos aktos noteiktajā kārtībā no nevalstiskajām organizācijām, fiziskajām un juridiskajām personām un to apvienībām aģentūras funkciju izpildei nepieciešamo informāciju;

6.4. publicēt informatīvos materiālus un sniegt plašsaziņas līdzekļos informāciju par aģentūras kompetencē esošajiem jautājumiem;

6.5. pieaicināt ekspertus un slēgt ar viņiem līgumus, lai veiktu ar aģentūras darbību saistītos uzdevumus;

6.6. rīkoties ar aģentūras rīcībā esošo mantu un finanšu līdzekļiem normatīvajos aktos noteiktajā kārtībā;

6.7. piedalīties projektu konkursos;

6.8. atbilstoši kompetencei slēgt līgumus ar valsts un pašvaldību institūcijām, Eiropas Savienības institūcijām un starptautiskajām organizācijām, kā arī nevalstiskajām organizācijām, fiziskajām un juridiskajām personām un to apvienībām;

6.9. saņemt ziedojumus un dāvinājumus.

**III. Aģentūras struktūra un pārvalde**

7. Aģentūru vada direktors. Aģentūras direktors ir valsts civildienesta ierēdnis. Direktoru konkursa kārtībā ieceļ un atbrīvo no amata ekonomikas ministrs. Aģentūras direktoram var būt vietnieki.

8. Lai īstenotu šajos noteikumos paredzēto mērķi un veiktu noteiktās funkcijas, aģentūra pēc saskaņošanas ar ekonomikas ministru ir tiesīga veidot pārstāvniecības ārvalstīs.

**IV. Aģentūras finansēšana**

9. Aģentūras finanšu līdzekļus veido:

9.1. valsts budžeta dotācija no vispārējiem ieņēmumiem;

9.2. pašu ieņēmumi, tai skaitā ieņēmumi no aģentūras sniegtajiem maksas pakalpojumiem;

9.3. ziedojumi un dāvinājumi;

9.4. ārvalstu finanšu palīdzība.

**V. Aģentūras darbības tiesiskuma nodrošināšana un pārskatu sniegšana**

10. Aģentūras darbības tiesiskumu nodrošina aģentūras direktors. Aģentūras direktors ir atbildīgs par aģentūras iekšējās kontroles un pārvaldes lēmumu pārbaudes sistēmas izveidošanu un darbību.

11. Aģentūras direktora izdotos administratīvos aktus un faktisko rīcību var apstrīdēt Ekonomikas ministrijā, ja normatīvajos aktos nav noteikts citādi. Ekonomikas ministrijas lēmumu var pārsūdzēt tiesā.

12. Aģentūra sagatavo un iesniedz pārskatus par iestādes funkciju pildīšanu un līdzekļu izmantošanu normatīvajos aktos noteiktajā kārtībā.

**VI. Noslēguma jautājums**

13. Aģentūra kā tiešās pārvaldes iestāde ir valsts aģentūras "Latvijas Investīciju un attīstības aģentūra" funkciju, tiesību, saistību, prasību, bilancē esošās mantas, lietvedības un arhīva pārņēmēja.

14. Atzīt par spēku zaudējušiem Ministru kabineta 2003.gada 23.decembra noteikumus Nr.746 „Valsts aģentūras „Latvijas Investīciju un attīstības aģentūra” nolikums” (Latvijas Vēstnesis, 2003, 183.nr.; 2006, 17.nr. ).

15. Noteikumi stājas spēkā 2013.gada 1.janvārī.

**Ministru prezidents V.Dombrovskis**

**Ekonomikas ministrs D.Pavļuts**

**Iesniedzējs:**

**ekonomikas ministrs: D.Pavļuts**

**Vīza: valsts sekretārs: J.Pūce**

13.11.2012. 10:50

651

Z.Kronberga, 67013023

Zaiga.Kronberga@em.gov.lv